กรีซดันค่าเงินอ่อนต่อ ปิดตลาดบาทหลุด34
เงินบาทผันผวนอ่อนค่าทะลุ 34 บาท จับตาสรุปหนี้กรีซวันนี้
15 ก.ค. 2558

เงินบาทผันผวนอ่อนค่าทะลุ 34 บาท จับตาสรุปหนี้กรีซวันนี้ 
นักค้าเงินธนาคารกรุงเทพ เปิดเผยว่า การซื้อขายเงินบาทวันที่ 14 ก.ค. เปิดตลาดที่ 34.02-04 บาท/เหรียญสหรัฐ เคลื่อนไหวค่อนข้างผันผวน ตามปัจจัยความคืบหน้าของการประชุมแก้ไขปัญหากรีซ และทิศทางการขยับขึ้นดอกเบี้ยของสหรัฐที่ยังไม่สิ้นสุด ระหว่างวันอ่อนค่าต่ำสุดลงไปที่ 34.07 บาท/เหรียญสหรัฐ ตามการอ่อนค่าลงของยูโร ก่อนจะมาปิดตลาดระดับเดิมที่ 34.02-04 บาท/เหรียญสหรัฐ ยืนระดับเหนือ 34 บาทได้ในรอบนี้ 
“เงินบาทมีแนวโน้มอ่อนค่าต่อเนื่อง คาดว่าช่วงนี้จะอยู่ในกรอบ 34-34.15 บาท/เหรียญสหรัฐ คงไม่ขึ้นลงมากนัก แต่ยังต้องติดตามผลในวันพุธที่ 15 ก.ค.นี้อีกครั้ง เพราะเป็นการสิ้นสุดการหารือปัญหากรีซว่าจะมีประเด็นออกมาเพิ่มเติมหรือไม่” นักค้าเงินระบุ
อย่างไรก็ดี ค่าเงินเกือบทั้งภูมิภาคอ่อนค่าลงเช่นเดียวกัน โดยเฉพาะเงินเหรียญสิงคโปร์ ที่อ่อนค่าสุดรอบ 5 สัปดาห์ ลดลง 0.4% อยู่ที่ 1.3622/เหรียญสหรัฐ เนื่องจากเศรษฐกิจไตรมาส 2 หดตัวกว่าที่คาดไว้